Document ID: 32004D0065

Komission päätös,
tehty 30 päivänä joulukuuta 2003,
jäsenvaltioiden vuodeksi 2003 vahvistamien, yhteiseen kalastuspolitiikkaan sovellettavien valvonta-, tarkastus- ja seurantajärjestelmien täytäntöönpanoon liittyvien eräiden toimien toteuttamiseen myönnettävästä taloudellisesta korvauksesta (toinen erä)
(tiedoksiannettu numerolla K(2003) 5228)
(Ainoastaan englannin-, espanjan-, hollannin-, italian-, kreikan-, portugalin-, ranskan-, ruotsin-, saksan-, suomen- ja tanskankieliset tekstit ovat todistusvoimaiset)
(2004/65/EY)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon yhteisön osallistumisesta jäsenvaltioiden hyväksymien, yhteiseen kalastuspolitiikkaan sovellettavien valvonta-, tarkastus- ja seurantajärjestelmien käyttöönottoon liittyvien eräiden menojen rahoitukseen 28 päivänä toukokuuta 2001 tehdyn neuvoston päätöksen 2001/431/EY(1) ja erityisesti sen 13 artiklan,
sekä katsoo seuraavaa:
(1) Belgia, Tanska, Saksa, Kreikka, Espanja, Ranska, Irlanti, Italia, Alankomaat, Itävalta, Portugali, Suomi, Ruotsi ja Yhdistynyt kuningaskunta ovat toimittaneet komissiolle kalastuksen valvontatoimia koskevat ohjelmat 1 päivän tammikuuta 2001 ja 31 päivän joulukuuta 2003 väliselle ajalle. Ohjelmien mukana on niihin liittyvien menojen rahoitusta koskevat hakemukset. Jäsenvaltiot ovat toimittaneet ajantasaistetut hakemukset vuodelle 2003.
(2) Eräistä vuoden 2003 menoista on jo jäsenvaltioiden vuodeksi 2003 vahvistamien, yhteiseen kalastuspolitiikkaan sovellettavien valvonta-, tarkastus- ja seurantajärjestelmien täytäntöönpanoon liittyvien toimien toteuttamiseen myönnettävästä taloudellisesta korvauksesta 28 päivänä heinäkuuta 2003 tehty komission päätös 2003/566/EY(2).
(3) Käytettävissä olevat määrärahat huomioon ottaen on mahdollista myöntää rahoitusosuus investointeihin, jotka koskevat tietojen sähköiseen toimittamiseen tai kalastusalusten kaukohavaintojärjestelmiin liittyvien kokeiluhankkeiden toteuttamista, sekä kalastustoimien valvontaan käytettävien alusten ja ilma-alusten nykyaikaistamiseen samoin kuin tähän valvontaan liittyvien tietojen vaihdossa tarvittavien laitteiden ja tietoverkkojen käyttöönottoon.
(4) On syytä vahvistaa kutakin toimea koskeva yhteisön rahoitusosuus, menojen korvaamisen edellytykset sekä vuoden 2003 toisen erän osalta tukikelpoisten menojen kokonaismäärä toimikohtaisesti jäsenvaltioittain.
(5) Päätöksen 2001/431/EY 15 artiklan mukaisesti jäsenvaltiot ovat velvoitettuja suorittamaan menot yhden vuoden kuluessa siitä, kun oikeudellinen ja taloudellinen sitoumus on tehty. Tämä sitoumus on tehtävä viimeistään sitä kalenterivuotta seuraavana kalenterivuotena, jona komission päätös annettiin tiedoksi.
(6) Päätöksen 2001/431/EY 17 artiklan 1 kohdan mukaan jäsenvaltioiden on jätettävä maksupyyntönsä viimeistään sitä vuotta seuraavan vuoden 31 päivänä toukokuuta, jona menot on hyväksytty.
(7) Tässä päätöksessä säädetyt toimenpiteet ovat kalastus- ja vesiviljelyalan hallintokomitean lausunnon mukaiset,
ON TEHNYT TÄMÄN PÄÄTÖKSEN:
1 artikla
Tässä päätöksessä vahvistetaan kunkin jäsenvaltion eräiden tukikelpoisten menojen määrät, yhteisön rahoitusosuudet ja rahoitukseen liittyvät edellytykset vuodeksi 2003 siinä määrin kuin tukikelpoiset menot on tosiasiallisesti käytetty kalastustoimien valvontaohjelmien täytäntöönpanoon.
2 artikla
Menoihin, jotka koskevat tietojen sähköiseen toimittamiseen ja kaukohavaintojärjestelmiin liittyvien kokeiluhankkeiden toteuttamista, voidaan myöntää liitteessä I esitetyissä rajoissa enintään 100 prosenttia tukikelpoisista menoista oleva rahoitusosuus.
3 artikla
Menoihin, jotka koskevat kalastustoiminnan valvonnan, tarkastamisen tai seurannan varmistamiseksi tosiasiallisesti käytettyjen alusten tai ilma-alusten nykyaikaistamista, voidaan myöntää liitteessä II esitetyissä rajoissa enintään 35 prosenttia tukikelpoisista menoista oleva rahoitusosuus.
4 artikla
Menoihin, jotka koskevat valvontaan liittyvien tietojen vaihdossa tarvittavien laitteiden ja tietoverkkojen käyttöönottoa, voidaan myöntää liitteessä III esitetyissä rajoissa enintään 50 prosenttia tukikelpoisista menoista oleva rahoitusosuus.
5 artikla
Jäsenvaltioiden on esitettävä komissiolle tässä päätöksessä tarkoitettuja menoja koskevat korvaushakemuksensa viimeistään 31 päivänä toukokuuta 2006.
6 artikla
Korvausta ja ennakkoja koskevat hakemukset, joita ei ole tehty euroina, muunnetaan euroiksi käyttäen sen kuukauden vaihtokurssia, jona komissio on vastaanottanut hakemuksen.
7 artikla
Tämä päätös on osoitettu Belgian kuningaskunnalle, Tanskan kuningaskunnalle, Saksan liittotasavallalle, Helleenien tasavallalle, Espanjan kuningaskunnalle, Ranskan tasavallalle, Irlannille, Italian tasavallalle, Alankomaiden kuningaskunnalle, Itävallan tasavallalle, Portugalin tasavallalle, Suomen tasavallalle, Ruotsin kuningaskunnalle sekä Ison-Britannian ja Pohjois-Irlannin yhdistyneelle kuningaskunnalle.
Tehty Brysselissä 30 päivänä joulukuuta 2003.

Labels: 12
18
15
6